Diari Oficial de la Generalitat Valenciana


Sumari del DOGV 4764, del 31-05-2004 (2004/5486)

RESOLUCIÓ de 18 de maig de 2004, del director general de Gestió del Medi Natural, de la Conselleria de Territori i Habitatge, sobre delegació de l'exercici de competències a les direccions territorials de Territori i Habitatge.
-----------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4764

Data del DOGV
:   31-05-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/5486


Data del document
:   18-05-2004

Organisme emissor
:   Conselleria de Territori i Habitatge

Tipus de document
:   Resolució

Correcció d'errades

 Descriptors 

:   * competència administrativa
    * delegació de poders
    * administració regional

RESOLUCIÓ de 18 de maig de 2004, del director general de Gestió del Medi Natural, de la Conselleria de Territori i Habitatge, sobre delegació de l'exercici de competències a les direccions territorials de Territori i Habitatge. [2004/E5486]
  
El Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional, de la Conselleria de Territori i Habitatge, desenvolupat per l'Ordre de 9 de setembre de 2003, de la Conselleria de Territori i Habitatge, atribueix al titular de la Direcció General de Gestió del Medi Natural, l'avaluació de l'impacte ambiental de totes les accions portades a terme tant pels poders públics com pels particulars en el territori de la Comunitat Valenciana.
  
El volum i la diversitat dels projectes subjectes a avaluació d'impacte ambiental, la regulació de la qual ve establida en la Llei 2/1989, de 3 de març, de la Generalitat Valenciana, d'Impacte Ambiental, i el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març d'Impacte Ambiental, comporta que moltes vegades es realitzen actuacions l'exercici de les quals pot ser delegat en altres òrgans administratius inferiors, per aconseguir d'aquesta manera, major rapidesa i eficàcia en l'actuació de la direcció general, el que redunda directament en benefici, tant dels ciutadans que es relacionen amb aquesta, com de l'administració que d'aquesta manera aconsegueix una major operativitat en el seu funcionament.
  
Per tot això, d'acord amb el que disposa l'article 13 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada a aquest per la Llei 4/1999, i l'article 68 de la Llei, de la Generalitat Valenciana, 5/1983, de 30 de desembre, de Govern Valencià, resolc:
  
Primer. Facultats delegades
  
Es delega la facultat de resolució de les estimacions d'impacte ambiental relacionades en l'annex I de la present resolució, en els titulars de les respectives direccions territorials de Territori i Habitatge, dins de l'àmbit territorial corresponent, d'acord amb el que estableix l'article 19 de Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional, de la Conselleria de Territori i Habitatge, i l'article 21 de l'Ordre de 9 de setembre de 2003, de la Conselleria de Territori i Habitatge, per la qual es desenvolupa el Decret 119/2003, del Consell de la Generalitat, pel qual s'aprova el Reglament Orgànic i Funcional, de la Conselleria de Territori i Habitatge.
  
En cap cas s'entendrà delegada en els titulars de les direccions territorials de Territori i Habitatge la facultat de resolució de les estimacions d'impacte ambiental relacionades en l'annex I de la present resolució, que es fa referència en el paràgraf anterior, quan el projecte excedisca de l'àmbit territorial d'una província, o forme part d'un pla o programa l'avaluació ambiental del qual no estiga delegada.
  
Segon. Prohibició de la subdelegació
  
Les resolucions i els actes administratius que s'adopten per delegació indicaran expressament aquesta circumstància, sense que en cap cas siga possible la subdelegació de l'exercici de les competències delegades.
  
Tercera. Suplència del delegat
  
En cas de vacant, absència o malaltia dels titulars dels òrgans administratius en els quals delega l'exercici de les competències de la present resolució, les competències delegades s'exerciran automàticament, mentre perdure aquella situació, per l'òrgan immediatament superior establit en el Reglament Orgànic i Funcional de la conselleria, i en el cas que al seu torn, el titular d'aquest òrgan també es trobara en alguna d'aquestes situacions se suplirà de la mateixa manera, i així successivament.
  
Quart. Fi a la via administrativa
  
Les resolucions que es dicten per delegació s'entendran dictades per l'òrgan que delegue, per la qual cosa posaran fi a la via administrativa, i seran susceptibles dels recursos admesos en dret.
  
Cinqué. Eficàcia
  
La present resolució produirà els efectes a partir del dia següent al de la publicació en el Diari Oficial de la Generalitat Valenciana.
  
València, 18 de maig de 2004.- El director general de Gestió del Medi Natural: Francisco Javier Gómez Martín.
  
ANNEX I
  
A. Activitats subjectes a estimació d'impacte ambiental, d'acord amb el que establix l'annex II del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'Impacte Ambiental, i que es deleguen en els titulars de les direccions territorials de Territori i Habitatge.
  
1. Agricultura i zoologia
  
a. Plans i projectes de colonització rural.
  
a.1 Concentracions parcel·làries de terrenys de cultiu en secà, amb superfície compresa entre 25 i 10 hectàrees.
  
a.2 Transformacions de secà a regadiu, amb superfície compresa entre 25 i 100 hectàrees.
  
b. Projectes de transformació a cultiu de terrenys seminaturals, naturals o incultes, quan es referisquen a superfícies compreses entre 5 i 25 hectàrees i en qualsevol cas en pendents iguals o superiors al 15 per 100.
  
c. Projectes que desenvolupen sectorialment o puntualment plans globals que hagen sigut objecte de declaració ambiental positiva.
  
d. Projectes d'instal·lacions ramaderes en les quals concórreguen les següents circumstàncies:
  
- Instal·lacions de bestiar boví amb capacitat compresa entre 75 i 175 places de vaquí major, d'aptitud càrnia o lletera.
  
- Instal·lacions de bestiar boví d'engreixament amb capacitat compresa entre 100 i 300 places de vaquí d'engreixament.
  
- Instal·lacions de bestiar oví o cabrum amb capacitat compresa entre 500 i 1.000 places.
  
- Instal·lacions de bestiar porcí amb capacitat compresa entre 200 i 350 places de reproductors en cicle tancat, o ordiers amb capacitat compresa entre 400 i 800 places.
  
- Instal·lacions avícoles o cunícoles amb capacitat compresa entre 10.000 i 20.000 places.
  
2. Energia
  
Transport i distribució d'energia elèctrica quan el transport no isca del territori de la Comunitat Valenciana i l'aprofitament de la distribució no afecte una altra comunitat autònoma, sempre que es done alguna de les circumstàncies següents:
  
- Que la tensió nominal entre fases estiga compresa entre 66 i 132 KV.
  
- Que es tracte de línies d'alta tensió que travessen en tot o en part boscos o masses d'arbratge.
  
3. Projectes d'infrastructures
  
c. Preses i embassaments de reg, sempre que concórrega alguna de les circumstàncies següents:
  
- La capacitat estiga compresa entre 20.000 i 50.000 metres cúbics.
  
- L'alçària dels dics o murs estiga compresa entre 4 i 6 metres.
  
d. Depòsits d'aigua de nova construcció, sempre que es done alguna de les circumstàncies següents:
  
- En els superficials, que la capacitat siga superior a 9.000 metres cúbics i que estiguen situats en terrenys naturals, seminaturals o incultes, classificats com a sòl no urbanitzable.
  
- En els elevats, que la capacitat siga superior a 5.000 metres cúbics, amb alçària superior a 9 metres, i que estiguen situats a terrenys naturals, seminaturals o incultes, classificats com a sòl no urbanitzable.
  
h. Projectes d'urbanització de plans parcials d'ús industrial, que desenvolupen plans generals d'Ordenació Urbana o normes subsidiàries i complementàries del planejament no sotmesos a avaluació o estimació d'impacte ambiental.
  
B. Activitats subjectes a estimació d'impacte ambiental, d'acord amb el que estableix l'article 63 de la Llei 3/1993, de 9 de desembre, Forestal, de la Comunitat Valenciana, i que es deleguen en els titulars de les direccions territorials de Territori i Habitatge.
  
a. Xarxes i infrastructures de comunicacions telefòniques i telegràfiques.
  
b. Xarxes d'abastiment d'aigües i sanejament.
  
c. Agrupació de finques forestals i parcel·làries.
  
d. Carreteres, camins i pistes forestals i la seua ampliació, quan no estiguen sotmeses a declaració d'impacte, exceptuant-se les necessàries per a la defensa contra incendis.
  
e. Introducció de noves espècies vegetals o animals.
  
f. Les rompudes de terrenys forestals qualsevol que siga la seua extensió, quan no haja de sotmetre's a avaluació.
  
g. Xarxes i infrastructures de transport d'energia elèctrica, quan no estiguen sotmeses a declaració d'impacte.